paragraph_text: Blur je britanski rock sastav osnovan 1988. godine u Londonu. Postavu čine: Damon Albarn (pjevač, klavijaturist), Graham Coxon (gitarist, prateći vokal), Alex James (basist) i Dave Rowntree (bubnjar). Studijski prvijenac iz 1991., Leisure, odiše shoegazeom i jedinstvenom mješavinom rocka i plesnih ritmova, tzv. „Madchesterom”. Na sljedeća tri albuma, izdana između svibnja 1993. i listopada 1995., zvuk im postaje srodniji britanskim sastavima šezdesetih. Blur krajem devedesetih prolazi kroz drugačiju kreativnu fazu; peti album, nazvan jednostavno Blur, bliži je američkom glazbenom stvaralaštvu unatrag deset godina. Posljednja dva uratka s prijelaza stoljeća, 13 i Think Tank, otkrivaju Albarnovu fascinaciju elektroničkom glazbom i hip hopom.